Predkladacia správa

Návrh zákona o  podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov a o zmene a doplnení niektorých zákonov (audiovizuálny zákon) sa predkladá na základe Plánu legislatívnych úloh vlády Slovenskej republiky na rok 2005. 

Príprava novej právnej úpravy vychádza najmä z požiadavky zabezpečenia ochrany audiovizuálneho dedičstva Slovenskej republiky, a to v nadväznosti na podpísanie  Európskeho dohovoru o ochrane audiovizuálneho dedičstva a jeho Protokolu o ochrane televíznej produkcie z 8. novembra 2001, ako aj z riadneho členstva Slovenskej republiky vo FIAF (International Federation of Film Archives) – asociácii združujúcej najvýznamnejšie národné mediatéky a filmové archívy sveta. V nadväznosti na túto požiadavku sa pri príprave novej právnej úpravy zohľadnil aj technologický pokrok  informačnej spoločnosti vrátane jeho medzinárodného aspektu a požiadavka verejnosti na zvýšenú ochranu maloletých pred nevhodným obsahom audiovizuálnych diel, zvukových záznamov slovných alebo hudobných diel a multimediálnych diel, najmä počítačových hier. 
Navrhovaná právna úprava tak predstavuje komplexnú úpravu povinnosti fyzických osôb a právnických osôb pri výrobe, šírení a evidencii audiovizuálnych diel, zvukových záznamov umeleckých výkonov a multimediálnych diel, ako aj postavenie nezávislého producenta. Navrhovaná právna úprava ďalej ustanovuje jednotný systém označovania na ochranu maloletých. Upravuje podmienky ochrany a obnovy audiovizuálneho dedičstva Slovenskej republiky a v tejto súvislosti aj postavenie, úlohy a činnosti Slovenského filmového ústavu ako príspevkovej organizácie štátu.  

Pri príprave zákona boli v širšom medzinárodnom kontexte zohľadnené aj relevantné princípy (voľný pohyb tovaru a služieb) Európskej únie v upravovanej oblasti. 

Návrh zákona bol predmetom medzirezortného pripomienkového konania. 

Predložená navrhovaná právna úprava nie je v rozpore s Ústavou Slovenskej republiky ani medzinárodnými záväzkami, ktorými je Slovenská republika viazaná, a je kompatibilný s právom EÚ/ES.

Návrh zákona nebude mať negatívny vplyv na verejné financie, zamestnanosť, podnikateľské prostredie a ani na životné prostredie.

Legislatívna rada vlády SR prerokovala a schválila s pripomienkami predmetný návrh zákona na svojom zasadnutí 20. februára 2006.
V novom znení návrhu zákona sú zohľadnené pripomienky uplatnené v stanovisku sekretariátu Legislatívnej rady vlády SR a pripomienky vznesené na rokovaní Legislatívnej rady SR. Na rokovanie vlády SR sa materiál predkladá bez rozporov.